"Preşedintele Federaţiei Române de Fotbal, Răzvan Burleanu, propune Comitetului Executiv al FRF o nouă conducere tehnică a echipei naţionale. Comitetul Executiv al Federaţiei Române de Fotbal va analiza în şedinţa de luni, 27 octombrie 2014, propunerile preşedintelui FRF, Răzvan Burleanu, privind noua componenţă a staff-ului tehnic al echipei naţionale. Antrenor principal: Anghel Iordănescu; Antrenori secunzi: Viorel Moldovan, Daniel Isăilă, Ionuţ Badea", a anunţat, sâmbătă, FRF, pe site-ul oficial.

Răzvan Burleanu şi componenţii nominalizaţi ai stafului tehnic vor susţine o conferinţă de presă, luni, de la ora 17.00, la sediul FRF.

Iordănescu, în prezent directorul tehnic al FRF, a fost selecţioner între anii 1993 şi 1998, precum şi între 2002 şi 2004.

În ceea ce îi priveşte pe tehnicienii propuşi pentru posturile de antrenori secunzi, Viorel Moldovan este în prezent selecţionerul echipei de tineret a României, Daniel Isăilă a antrenat ultima oară echipa Astra Giurgiu, iar Ionuţ Badea formaţia Oţelul Galaţi.

FRF a analizat în aceste zile mai multe variante pentru înlocuirea selecţionerului Victor Piţurcă, printre care s-au numărat antrenorii Mircea Lucescu, Ladislau Boloni, Cosmin Olăroiu şi Cosmin Contra.

Victor Piţurcă şi Federaţia Română de Fotbal au reziliat, în urmă cu o săptămână, contractul de comun acord, tehnicianul semnând o înţelegere pe doi ani cu gruparea Al Ittihad din Arabia Saudită.